**Îți mulțumesc că sunt un fiu iertat!**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubite Domn, Stăpânul vieții mele,

Vin înaintea Ta cu mulțumire,

Știu că vorbirea mea este săracă,

Dar tot ce spun, să știi că-i din iubire.

E prea puțin cuvântul să rostească

Adevărata stare a ființei,

Dar vreau să-nchin umila mea viață,

Cu tot ce sunt, pe-altarele credinței.

Ce pot să-Ți dau, decât a mea trăire?

Nu am nimic care să-mi aparțină,

De-aceea mă proştern cu umilință,

Căci mi-ai dat pace, viață și lumină.

Și nu-i o pâlpâire de-o secundă,

Ci chiar Lumina cea fără de moarte,

Prin harul Tău, azi am o nouă țintă,

Nimic nu vreau de cer să mă despartă!

Privesc în jur, hambarele sunt pline,

Cămările-s umplute cu de toate,

Pământul ce-i muncit cu multă trudă,

Ne-a dat prin mila Ta, multe bucate.

Sunt daruri multe, daruri de mâncare,

Dar mai presus, e Duhul Sfânt pe care,

Noi L-am primit atunci la Cincizecime,

Îndrumător, în lumea pieritoare.

Ce aș fi fost, de nu priveai spre mine?

N-aş fi acum copil de Dumnezeu,

Căci ai privit la suflet, nu la fire

Și mi-ai iertat deplin păcatul meu!

Îți mulțumesc de pâine și de apă,

De aer, ploaie, flori și lucruri mii,

De tot ce am, familie, Adunare,

Dar cel mai mult, știind c-o să revii.

Oricât de greu e drumul care urcă

Spre Sfântul munte, sunt mulțumitor,

Căci vremea de durere se va șterge,

Când vei veni Isuse drag, pe nor.

Și ce-aş putea să-Ți cer mai mult de-atâta,

Căci Tu mi-ai dat o nouă viață-n dar,

Pot să zâmbesc chiar dacă plâng, Preasfinte,

Căci orizontul nu are hotar.

În jur e pace Doamne, libertate,

Ce mare har avem, ce bucurie,

Îți mulțumesc că ești prezent Isuse,

Tu, Cel ce Ești, ce-ai fost și ce-o să vie!

Îți mulțumesc că nu ne lași pierzării,

Chiar de-am căzut, Tu mâna ne-ai întins,

Atât Te rog, dezleagă și îndrumă,

Pe omul ce în lanțuri este prins.

Ca să cunoască și el darul Vieții,

Să Te primească-n viața lui ca Domn,

Să poată mulțumi cu bucurie,

C-a fost trezit din al pieirii somn.

Să Ți se-nchine-ntreaga omenire,

Căci Tu ești darul cel mai minunat,

O, Sfinte Tată, azi Îți cânt "Osana!"

Îți mulțumesc că sunt un fiu iertat!

20/11/16, Barcelona, Lucica Boltasu